《题赵承旨野岸呼舟图歌》
明代·胡应麟

高堂飞瀑十丈寒，青山四面浮朱栏。绕砌霜枫坠红叶，恍忽城朱在林樾。

吴兴画手真杰特，人巧天工擅开辟。细看此水与此石，非画五日即十日。

紫衣抱膝坐渡头，苍头弛担遥呼舟。清溪万顷隔孤棹，隔崦人家落斜照。

山深树黑径险崎，石床天畔云迷离。归樵谷口冉冉入，似有柴门挂苍壁。

标题轴尾了可寻，集贤学士孟頫临。今古令人叹三绝，惜哉二字遭鼠齧。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。